**瑜伽五十卷十二頁云：云何如來無忘失法？謂諸如來、常隨記念若事、若處、若如、若時、有所為作，如來即於此事、此處、此如、此時，皆正隨念。是名如來無忘失法。所謂如來、普於一切所作事業，普於一切方處差別，普於一切所作方便，普於一切時分差別，念無忘失；常住正念。當知是名無忘失法。**

**二解　無性釋九卷二十頁云：無忘失法者：謂於利樂諸有情事，正念正知，不過時分。又三十頁云：諸有情利樂，所作不過時。所作常無虛，無忘失歸禮。此頌顯示無忘失法。諸有情利樂所作不過時者：謂佛世尊、若有所化，若於爾時，應有所作；即便為彼、即於爾時，作所應作；終不失時。如有頌言：譬如大海水，奔潮必應時。佛哀愍眾生，赴感常無失。所作常無虛者：謂佛所作，不空無果。無忘失者：所作應時，常無忘失。**

**三解　雜集論十四卷八頁云：無忘失法者：謂於一切種隨其所作所說明記具足中若定若慧。乃至廣說。此中顯示依化事門，於隨所作等念具足中所有三摩地等，是無忘失法。又云：無忘失法作何業？謂能不捨離一切佛事。所以者何？由此於諸有情現前應利益事，能無放逸，不越一剎那故。**